**1)Ποιο περιστατικό διηγείται ο Λυκούργος, για να καταδείξει ότι οι θεοί τιμούν τον σεβασμό προς τους γονείς;**

Ο Λυκούργος διηγείται ένα περιστατικό που συνέβη στη Σικελία, όταν εξερράγη το ηφαίστειο της Αίτνας και η γύρω περιοχή κατακλύστηκε από την λάβα. Τότε όλοι οι κάτοικοι, οδηγημένοι από το ένστικτο της επιβίωσης και πανικόβλητοι, το έβαλαν στα πόδια για να σωθούν, αφήνοντας πίσω τους γέροντες γονείς τους. Μοναδική εξαίρεση αποτέλεσε ένας νέος, που αψήφησε τον κίνδυνο για τη ζωή του και έτρεξε να βοηθήσει τον γέρο και ανήμπορο πατέρα του, ο οποίος θα εγκλωβιζόταν στη λάβα. Ωστόσο, καθώς τον μετέφερε στους ώμους του, παγιδεύτηκε και ο ίδιος από το βάρος. Και ενώ η λάβα τους κύκλωνε απειλητικά, οι θεοί, δείχνοντας την εύνοιά τους προς τους ενάρετους ανθρώπους, δημιούργησαν μια προστατευτική κυκλική νησίδα, που έσωσε τον φιλόστοργο γιο και τον πατέρα του. Έτσι, «το θείον» επιβράβευσε το μεγαλείο της ψυχής, την αυτοθυσία και τον σεβασμό του νέου προς τον γονιό του. Από τότε ο τόπος εκείνος ονομάστηκε «χώρος των ευσεβών». Αντίθετα, οι ασεβείς, που νοιάστηκαν μόνο για τον εαυτό τους, τιμωρήθηκαν παραδειγματικά, αφού αφανίστηκαν από την πύρινη λάβα.

**2) Ποιο μήνυμα μεταδίδει η μυθική αυτή ιστορία;**

Το μήνυμα του αποσπάσματος είναι διπλό: πρώτον, οι θεοί βοηθούν τους ενάρετους και ευσεβείς ανθρώπους, όταν βρίσκονται σε κίνδυνο· δεύτερον, ο σεβασμός, η αγάπη και η αφοσίωση των παιδιών προς τους γονείς τους αποτελούν απαράβατη ηθική υποχρέωση. Γι’ αυτό η ασέβεια και η αδιαφορία δε συγχωρούνται. Μάλιστα, σε κρίσιμες στιγμές το καθήκον αυτό πρέπει να φτάνει ως το σημείο της αυτοθυσίας, γιατί και το θείο απαιτεί μια τέτοια στάση και επιβραβεύει τους ενάρετους.

**3) Τι πιστεύετε ότι σκεφτόταν ο νέος που έσωσε τον πατέρα του τη στιγμή που έβλεπε όλους τους άλλους να φεύγουν για να σώσουν τη ζωή τους;**

Ο νέος θα πρέπει να σκέφτηκε ότι σ’ αυτή τη δύσκολη ώρα, που το κακό απειλούσε όλους τους κατοίκους της πόλης, είχε και ιερό καθήκον και ηθική υποχρέωση να πάρει μαζί του, για να τον σώσει, τον ανήμπορο πατέρα του. Και αυτό όχι μόνο γιατί την ασέβεια την τιμωρούν οι θεοί, αλλά και επειδή η προσφορά βοήθειας προς τους γονείς είναι μια μικρή πράξη ανταπόδοσης προς αυτούς για όσα αυτοί έχουν προσφέρει στα παιδιά τους, υλικά και ηθικά.